মদ্যপান করে কুমীর ভর্তি জলাশয়ে ঝাঁপ দিল জিম্বাবোয়ের এক যুবক। সৌভাগ্যবশত প্রাণে বেঁচে গেলেও তার একটি হাত কুমীরে কামড়ে ছিঁড়ে দিয়েছে।
‘দ্য জিম্বাওয়ে ক্রনিকালে’ সংবাদপত্রে প্রকাশিত প্রতিবেদন অনুযায়ী, কলিন মিলার নামের ওই যুবক যেন তেন প্রকারেণ একটি সংরক্ষিত এলাকায় ঢুকে পড়ে, বেড়া টপকে জলাশয়ে ঝাঁপ দেন। সেখানেই ছিল তিনটি কুমীর।
ঘটনাটি ঘটে গত ৬ এপ্রিল রাতে।‌ যুবক যে পানশালায় মদ্যপান করছিলেন, জলাশয়টি তার খুব কাছেই। প্রত্যক্ষদর্শীদের বয়ান অনুযায়ী, মিলার সেই পানশালার রান্নাঘর দিয়ে বেরিয়ে বেড়া টপকে সরাসরি জলাশয়ে ঝাঁপ দেন। ঘটনাস্থলে উপস্থিত আরও দু’জন সঙ্গে সঙ্গে জলে ঝাঁপ দিয়ে মিলারকে টেনে আনেন, নাহলে হয়তো তাঁকে প্রাণে বাঁচানো ‌যেত না।
একজন প্রত্যক্ষদর্শী জানান, ‘‘ভদ্রলোক রান্নাঘর দিয়ে হন্তদন্ত হয়ে বেরিয়ে যান। তারপর উনি জলাশয়ে ঝাঁপ দিতেই কুমীরগুলি তাকে ঘিরে ধরে। তিনি ভাগ্যবান যে দু’জন লোক ঘটনাস্থলে উপস্থিত ছিলেন। তাঁরা সঙ্গে সঙ্গে তাঁকে টেনে আনেন। কিন্তু ততক্ষণে একটি কুমীর তাঁর হাত ছিঁড়ে নিয়েছে।’’